практыкаванне 27

**Ч ч**

|  |
| --- |
| Малюем словы на літару Ч |

|  |  |
| --- | --- |
| *Пашукай і выкрэслі ўсе літары Ц. Колькі іх?*  *Чаму той, хто абірае ды рэжа цыбулю, часам плача?*  *Якую яшчэ гародніну вырошчваюць беларусы?* | ЦІМОХАВА ЦЫБУЛЯ  Цыбулю выцягнуў з грады  Цімох за хвост зялёны.  Хацеў пачысціць - ды куды!  З вачэй - ручай салёны.  Цыбулю хочаш распрануць -  Чакай, што слёзы пацякуць! |

**ЛЕГЕНДЫ І ПАДАННІ Вялікага княства Маўляндыі**

**Чаму няма ў нашай мове літары Щ.**

**Даўным-даўно, у старыя часы, набіраў Вялікі князь Абэцэдар сабе войска. І паклікаў ён у Маўляндыю на службу літары з усіх канцоў свету. Клікаў усіх, ды прыйшлі не ўсе: кітайскія ды японскія знакі-іерогліфы не пайшлі, бо далёка ад родных мясцін. Лацінскія літары пабаяліся з мясцовымі перамяшацца ды рэпутацыю сваю шляхецкую сапсаваць, бо дужа ганарлівыя былі. Дык набраў князь дружыну з навакольных літар, кірыліцы. Літары гэтыя былі добрыя, сціплыя, суседнія князі іх хвалілі. Не прыжылася ў княскім войску толькі літара Щ, бо характар мела занадта мяккі, а такім у войску заўсёды цяжка. Стаяла яна ў шыхце за літарамі Ш ды Ч – моцнымі, зацвярдзелымі, у баях загартаванымі. Дык тыя напару кпілі з яе і ў кожным слове перадражнівалі на свой капыл: не Щедрый, а ШЧодры, не Щётка, а ШЧотка. Расплачацца ад крыўды літара Щ, а ззаду літара Ы пачынае дражніцца: «Ы-Ы-Ы, румза!» Так у адным з паходаў літара Щ і ўцякла. Задражнілі яе.**

**Прыдумай танец літар.**

**Стань перад люстэркам, паспрабуй паказаць сваім целам якую-небудзь літару. Потым іншую, і яшчэ. Выберы некалькі вобразаў і навучыся пад музыку паказваць літары адну за другой, каб атрымаўся танец.**

**А можа, ты здолееш станчыць цэлае слова – напрыклад, сваё імя?**

**Прыходзь на наступныя заняткі!**